钦定古今图书集成/方舆汇编/职方典/第1063卷 > 《考亭书院记》熊禾
## 钦定古今图书集成/方舆汇编/职方典/第1063卷 > 《考亭书院记》熊禾

“周东迁而夫子出，宋南渡而文公生。”世运升降之会，
天必拟大圣大贤以当之者，三纲五常之道所寄也。
道有统，羲、轩邈矣，陶唐氏迄今六十二甲辰，《孟子》历
叙道之传为帝为王者千五百馀岁，则尧、舜、禹之于
冀也，汤、伊尹之于亳也，文、武、周公之于岐、丰也，自是
而下，为伯为彊者二千馀岁，而所寄仅若此，儒者几
无以借口于来世。呜呼！微夫子《六经》，则五帝三王之
道不传，微文公《四书》，则夫子之道不著。人心无所为
主，利欲持世，庸有极乎？七篇之终，所以大圣人之居，
而尚论其世者，独无所感乎？呜呼！由文公以来又百
馀岁，考亭视鲁阙里，初名“竹林精舍”，后改名“沧洲。”宋
宗表章公学，以公从祀庙庭，始锡书院额，诸生世守，
其学不替。龙门毋侯逢辰灼见斯道之统有关于世
运，故于此重致意焉。岁戊子，侯为郡判官，始克修复。
邑令古澶郭君瑛又从而增辟之。乙巳，侯同知南剑
郡事，道谒祠下，顾谓诸生曰：“居巳完矣，其盍有所养
乎？”书院旧有田九十馀亩，春秋祀犹不给，侯捐田以
倡。郭君适自北来，议以克合。诸名贤之胄与邦之大
夫翕然和之，合为田五百亩有奇，供祠之馀，则以给
弟子廪膳，名曰义学田。初，省府以公三世孙沂充书
院山长，既没，诸生请以四世孙椿袭其职侯，仍为增
置弟子员，属其事于邑簿汪君蒙，且以书来曰：“养可
以粗给矣，而教之不可以无师也。”谓禾犹逮有闻，俾
与前贡士魏梦分教小大学，既又属禾记其事，其何
以为辞？重惟文公之学，圣人全体大用之学也。本之
心身则为德行，举而措之国家天下，则为事业。其体
有健顺仁义中正之性，其用有治教农礼兵刑之具，
其文则有《小学》《大学》《语》《孟》《中庸》《易》《诗》《书》《春秋》《三礼》《孝
经图书》《西铭传义》，及《通鉴纲目》《近思录》等书，学者惟
学此而已。今但知诵习公之文，而体用公之学曾莫
之究，其得谓之善学乎矧？曰：“体其全而用其大乎？”公
之在考亭也，门人蔡氏渊尝言：其晚年闲居于大本
大原之地，充养廓厚，有不得窥其际者。盖其喜怒哀
乐之未发，早闻于延平李先生者，体验已熟，虽其语
学者非一端，而敬贯动静之旨，则圣人复起，不易斯
言矣。呜呼！此古人授受心法也。世之溺口耳之学者，
何足窥其微哉！公之修《三礼》，自家乡至邦国王朝，大
纲小纪，详法略则，悉以属之门人黄氏。𠏉且言：“如用
之，固当尽天地之变，酌古今之宜，而又通乎南北风
气，损文就质，以求其中可也。使公之志克遂，有王者
作，必来取法焉。”呜呼！古人为治之大经大法，平居既
无素习，一旦临事，惟小功近利是视，民生亦何自而
蒙至治之泽哉？秦人绝学之后，《六经》无完书，若井田，
若学校，凡古人纲理人道之具尽废。汉犹近古，其大
几巳失之矣。当今海宇一统，京师首善之地，立胄学，
兴文教，《文公四书》方为世大用，此又非世运方新之
一，几乎邵氏《观化》所谓“善变之则帝王之道可兴”者以时考之可矣。诚能于此推原羲、轩以来之统，大明
夫子祖述宪章之志，上自辟雍，下达庠序，祀典教法，
一惟我文公之训是式。古人全体大用之学，复行于
天下，其不自此始乎？今公嗣以文肃黄氏干配旧典，
从以文节蔡氏、元定、文简刘氏爚文忠、真氏德秀，建
安、武夷例也。我文公体用之学，黄氏其庶几焉。馀皆
守公之道，不贰其侑，公也实宜。公以建炎庚戌生于
剑之南溪，父吏部韦斋先生仕国也，公蕴经世大业，
属权奸相继用事，郁郁不得展，道学为世大禁，公与
门人益务坚苦，泊如也。庆元庚申，殁于考亭。后十年
庚午，疆场事起。又六十七年丙子宋亡，公曾孙浚以
死节著。呜呼！大圣大贤之生，其有关于天地之化，盛
衰之运者，岂可以浅言哉！夫子之《六经》不行于再世，
而公之《四书》乃得昭著于当代。公之身虽诎于时，而
公之道卒伸于后者，天也。过江来中州文献，自左丞
覃怀许公衡始倡明公学，家诵其书，人尊其道，凡所
以启沃君心，栽培相业，以开治平之源者，皆公馀泽
也。方侯刱义学，东平袁公璧适以臬事至闽，访求公
后，表浚二子林彬于省长南溪建安之书院，奉韦斋
及公祠。又以考亭乃公旧宅，恳恳焉。诸生《小学》入门
之要，尤以师道不立为忧。既以金华陈君举司文，吴
会于胄学征藏书，考寻文献，且欲于此继成公志，以
复《六经》古文为属，诚巨典也，而必有俟焉。天运循环，
无往不复，欲观周道，舍鲁何适？正学一脉，亟起而迓
续之，则天地之心、生民之命、万世之太平，当于此乎？
在侯之功，不亦远乎？侯世以德显，其仕闽以仁为政，
道南七书院，皆其再造也。考亭西北偏有山曰“云谷”，
晦庵在焉，侯亦为之起废。汪君于山之麓为门以识
之。凡公坟宅，悉从而表树焉，庶乎知为政之先务矣。
精舍创于绍兴甲寅，前堂后室，制甚朴实。宝庆乙酉，
令莆阳刘克庄始辟公祠，今燕居庙，则淳祐辛亥漕
使眉山史侯季温旧构也。书院之更造，惟公手创，不
敢改，栋宇门庑，焕然一新。邑士刘熙实终始之。义学
之创兴，宋栾、黄枢首率以听，华躬孙、叶善夫、赵宗叟、
旴江李廷玉与有谋焉，而厚帑庾，完塈茨，以迄于成，
则虞子建也，贤劳皆可书。时提调官总管张仲仪，教
授三山黄文仲，助田名氏悉书“石阴后。”